[{"text_idx": "#000000", "text": "Tata: Rhybudd am wneuthurwyr ceir oherwydd ansicrwydd"}, {"text_idx": "#000001", "text": "Mae'r ansicrwydd dros ddyfodol safleoedd dur Tata yn golygu y bydd rhannau o'r diwydiant ceir yn edrych ar opsiynau tramor ar gyfer dur o ansawdd uchel, mae economegydd blaenllaw wedi rhybuddio."}, {"text_idx": "#000002", "text": "Dywedodd yr Athro David Bailey o Brifysgol Aston ei fod yn gobeithio y byddai cwmni\u0308au ceir yn parhau i gefnogi diwydiant dur y DU, ond rhybuddiodd y byddai Tata yn llai deniadol i brynwyr petai'n colli cwsmeriaid o fewn y diwydiant."}, {"text_idx": "#000004", "text": "Fe ddywedir mai safle Port Talbot sy'n gyfrifol am gyflenwi 45% o'r dur mae cwmni ceir Nissan yn ei ddefnyddio, ac mae safleoedd dur ar draws de Cymru yn cyflenwi Vauxhall."}, {"text_idx": "#000005", "text": "Er bod y diwydiant ceir yn ffynnu yn y DU, mae amryw yn bryderus ei bod yn \"argyfwng\" ar y diwydiant dur."}, {"text_idx": "#000006", "text": "\"Rwy'n mawr obeithio y bydd gweithgynhyrchwyr a chyflenwyr cydrannau ceir yn benodol yn parhau i gefnogi Tata yn y tymor byr, yn y gobaith y gall y problemau hyn gael eu datrys, a gallwn achub y diwydiant dur Prydeinig\", meddai'r Athro Bailey wrth BBC Cymru."}, {"text_idx": "#000007", "text": "Fodd bynnag, dywedodd ei fod yn \"yn eithaf sicr y bydd gwneuthurwyr cydrannau yn edrych ar opsiynau eraill\" yn arbennig dur o ansawdd uchel, a hynny o Ewrop."}]